দূষণে হাঁসফাঁস দিল্লি, এবার কৃত্রিম বৃষ্টির উদ্যোগ মুখ্যমন্ত্রী রেখা গুপ্তার সরকারের

নয়াদিল্লি: বাজির দৌরাত্ম্যে দীপাবলির (Diwali 2025) পর ফের শ্বাসরুদ্ধকর হয়ে উঠেছে রাজধানী দিল্লির (Delhi) বাতাস। গত কয়েক দিনে বায়ুদূষণের (Air Pollution) মাত্রা ছাড়িয়েছে ৪৫০-র ঘর। যা ‘গুরুতর’ পর্যায়ের বহু গুণ বেশি। এই ভয়াবহ পরিস্থিতিতে প্রথমবারের মতো কৃত্রিম বৃষ্টি নামানোর সিদ্ধান্ত নিয়েছে দিল্লির বিজেপি (Bjp) সরকার।

বৃহস্পতিবার মুখ্যমন্ত্রী রেখা গুপ্তা ঘোষণা করেছেন, আগামী ২৯ অক্টোবর ‘ক্লাউড সিডিং’-এর মাধ্যমে রাজধানীতে কৃত্রিম বৃষ্টি নামানো হবে। মুখ্যমন্ত্রী জানান, দিল্লির বুরারি এলাকায় পরীক্ষামূলকভাবে এই প্রকল্প ইতিমধ্যেই সফল হয়েছে। তিনি বলেন, “দিল্লিতে মেঘ সঞ্চার করে কৃত্রিমভাবে বৃষ্টি নামানোর প্রস্তুতি সম্পন্ন। এটি শুধু প্রযুক্তিগত দিক থেকে ঐতিহাসিক নয়, বরং পরিবেশ রক্ষায় এক বড় পদক্ষেপ।”

আরও পড়ুন: জম্মু-কাশ্মীরের ভোটে মুখ থুবড়ে পড়ল BJP! কার ঝুলিতে কত আসন?

আবহাওয়া দফতরের পূর্বাভাস অনুযায়ী, ২৮ থেকে ৩০ অক্টোবর পর্যন্ত দিল্লিতে মেঘলা আকাশ থাকার সম্ভাবনা। আবহাওয়া অনুকূলে থাকলে ২৯ অক্টোবরই নামবে কৃত্রিম বৃষ্টি। উদ্যোগে সহায়তা করছে আইআইটি কানপুর, এবং সরকারের ব্যয় ধরা হয়েছে ৩.২১ কোটি টাকা।

বিশেষজ্ঞদের মতে, কৃত্রিম বৃষ্টির জন্য উত্তর-পশ্চিম দিল্লির আকাশে বিমান উড়িয়ে সিলভার আয়োডিন, আয়োডাইজড নুন ও রকসল্টের মিশ্রণ ছড়ানো হবে, যা মেঘের জলীয় বাষ্পকে সম্পৃক্ত করে বৃষ্টি নামাবে। রাজধানীর দূষণ রুখতে এই ‘ক্লাউড সিডিং’ উদ্যোগ যদি সফল হয়, তবে তা ভারতের অন্যান্য দূষণপ্রবণ শহরেও উদাহরণ হিসেবে পথ দেখাতে পারে।

দেখুন আরও খবর: